R21 betogings: Polisieman getref; motor aan die brand gesteekBetogings op die R21 (4 Mei 2017) Foto: Verskaf ŉ Polisiebeampte sterk aan in die hospitaal nadat ŉ motoris hom Donderdagoggend op die R21, te midde van betogings op die snelweg, omgery het. “Die man is in hegtenis geneem nadat hy ŉ blitspatrolliemotor gestamp het,” het brig. Mathapelo Peters, woordvoerder van die polisie, gesê. “Hy het ook die beampte gestamp wat te voet motors wou voorkeer.” Inwoners van L&J- informele nedersetting naby Olifantsfontein het Donderdagoggend vroeg die R21 in Gauteng afgesper. Die rede vir die betoging kon nie dadelik bevestig word nie. Op ŉ foto wat van die betogers geneem is, kan ŉ plakkaat met die woorde, “We need land”, egter gesien word. ŉ Beampte, wat in die blitspatrolliemotor gesit het toe die man dit gestamp het, is ook beseer en sterk ook in die hospitaal aan, het Peters bygevoeg. Alle bane van die noordelike gedeelte van die snelweg (in die rigting van Pretoria) tussen die Olifantsfontein- en Nellmapius-afrit is omstreeks 08:00 weer vir verkeer oopgestel. In ŉ afsonderlike voorval het ŉ bestuurder van ŉ luukse sedanmotor glo die polisie se waarskuwing geïgnoreer en deur ŉ versperring op die R57 gebars. Die motoris het glo na veiligheid gevlug voor die motor deur betogers aan die brand gesteek is. “Die publiek word gemaan om nie aan onwettige betogings deel te neem of betrokke te wees by georganiseerde of individuele misdrywe van openbare geweld nie,” het Peters gesê. “Niemand wil ŉ kriminele rekord hê nie.”